ນາຍົກລັດຖະມົນຕີ ອອສເຕຣເລຍ ຄົນໃໝ່ ເລີ້ມຕົ້ນເດີນທາງຢ້ຽມຢາມ ອິນໂດເນເຊຍ 
ທ່ານສະກັອດ ມໍຣີສັນ ເປັນນາຍົກລັດຖະມົນຕີອອສເຕຣເລຍ ຄົນສຸດທ້າຍ ທີ່ໄດ້ໄປຢ້ຽມຢາມອິນໂດເນເຊຍ ໃນປີ 2019.
ນາຍົກລັດຖະມົນຕີອອສເຕຣເລຍ ທ່ານແອນໂທນີ ອາລບານິສ ໄດ້ເດີນທາງໄປຮອດນະຄອນຫຼວງຈາກາຕາ ໃນວັນອາທິດວານນີ້ ເພື່ອເລີ້ມຕົ້ນການຢ້ຽມຢາມອິນໂດເນເຊຍ ເປັນເວລາສາມວັນ ຫຼັງຈາກທີ່ທ່ານໄດ້ສັນຍາຄວາມຕັ້ງໃຈ ທີ່ຈະໃຫ້ການຮ່ວມມືຢ່າງເລິກເຊິ່ງຂຶ້ນຕື່ມລະຫວ່າງທັງສອງປະເທດ ອີງຕາມລາຍງານຂອງອົງການຂ່າວ ເອແອັຟພີ ການຢ້ຽມຢາມໃນຄັ້ງນີ້ ເປັນການເດີນທາງເພື່ອການຮ່ວມມືສອງຝ່າຍເທື່ອທຳອິດຂອງທ່ານ ນັບຕັ້ງແຕ່ໄດ້ສາບານໂຕເຂົ້າຮັບຕຳແໜ່ງ ເປັນນາຍົກລັດຖະມົນຕີຂອງອອສເຕຣເລຍ ຄົນທີ 31 ໃນວັນທີ 23 ພຶດສະພາທີ່ຜ່ານມາ ທ່ານອາລບານິສ ພ້ອມກັບບັນດາລັດຖະມົນຕີໃນຄະນະລັດຖະບານຂອງທ່ານ ຈຳນວນນຶ່ງຕິດຕາມມາດ້ວຍ ລວມທັງລັດຖະມົນຕີການຕ່າງປະເທດ ທ່ານນາງເພັນນີ ວ໋ອງ ແມ່ນມີກຳນົດທີ່ຈະພົບປະກັບປະທານາທິບໍດີ ໂຈໂກ ວີໂດໂດ ໃນວັນຈັນມື້ນີ້ ທ່ານອາລບານິສ ໄດ້ກ່າວໃນບົດຖະແຫລງຂ່າວທີ່ໄດ້ນຳອອກເຜີ່ຍແຜ່ກ່ອນໜ້າການອອກເດີນທາງ ວ່າ “ອິນໂດເນເຊຍ ເປັນນຶ່ງໃນປະເທດເພື່ອນບ້ານທີ່ໃກ້ຊິດຂອງພວກເຮົາ ຊຶ່ງເປັນເຫດຜົນທີ່ຂ້າພະເຈົ້າໄດ້ໝັ້ນໝາຍທີ່ຈະໄປຢ້ຽມຢາມ ໄວທີ່ສຸດເທົ່າທີ່ເປັນໄປໄດ້ ” ທ່ານກ່າວອີກວ່າ “ຂ້າພະເຈົ້າຫວັງວ່າ ຈະສ້າງສາຍສຳພັນຂອງພວກເຮົາຂຶ້ນຕື່ມ ລວມທັງການຟື້ນຟູສາຍສຳພັນທາງດ້ານການຄ້າຂອງພວກເຮົາ ແລະສົ່ງເສີມການຮ່ວມມືທາງດ້ານສະພາບອາກາດ, ພື້ນຖານໂຄງລ່າງ ແລະພະລັງງານ ” ທ່ານນາງວ໋ອງ ກ່ອນໜ້ານີ້ ໄດ້ສະເໜີແນະວ່າ ລັດຖະບານໃໝ່ຂອງອອສເຕຣເລຍ ຄວນໃຫ້ບູລິມະສິດຍິ່ງຂຶ້ນຕໍ່ເຂດເອເຊຍຕາເວັນອອກສຽງໃຕ້ ແລະໂດຍສະເພາະປະເທດອິນໂດເນເຊຍ ທ່ານສະກັອດ ມໍຣີສັນ ເປັນນາຍົກລັດຖະມົນຕີອອສເຕຣເລຍ ຄົນສຸດທ້າຍ ທີ່ໄດ້ໄປຢ້ຽມຢາມອິນໂດເນເຊຍ ໃນປີ 2019 ໃນການຖະແຫລງຂ່າວເມື່ອວັນພະຫັດຜ່ານມາ ຜູ້ອຳນວຍການຮັບຜິດຊອບເຂດເອເຊຍຕາເວັນອອກ ແລະປາຊີຟິກ ຂອງກະຊວງການຕ່າງປະເທດອິນໂດເນເຊຍ ໄດ້ໃຫ້ຂໍ້ສັງເກດວ່າ ມັນໄດ້ກາຍເປັນປະເພນີສຳລັບນາຍົກລັດຖະມົນຕີຂອງອອສເຕຣເລຍ ທີ່ຫາກໍຖືກເລືອກໃໝ່ທັງຫຼາຍ ເລືອກເອົາເສດຖະກິດທີ່ໃຫຍ່ສຸດຂອງເຂດເອເຊຍຕາເວັນອອກສຽງໃຕ້ ໃຫ້ເປັນນຶ່ງໃນບັນດາປະເທດທີ່ຈະໄປຢ້ຽມຢາມກ່ອນໝູ່ ທ່ານແຊນໂຕ ດາຣໂມຊູມາຣໂຕ (Santo Darmosumarto) ໄດ້ກ່າວວ່າ ການເຈລະຈາ ຈະເພັ່ງເລັງໃສ່ເລື້ອງການຟື້ນຟູເສດຖະກິດຫຼັງໂຄວິດ ແລະຂໍ້ຕົກລົງຄູ່ພາຄີດ້ານເສດຖະກິດແບບກວມລວມຮອບດ້ານ ລະຫວ່າງອິນໂດເນເຊຍກັບອອສເຕຣເລຍ--ອັນເປັນຂໍ້ຕົກລົງດ້ານການຄ້າ ທີ່ໄດ້ຮັບການອະນຸມັດແລ້ວ ໃນປີ 2020 ທີ່ຍັງບໍ່ທັນໄດ້ຈັດຕັ້ງປະຕິບັດຢ່າງເຕັມສ່ວນ ຍ້ອນການລະບາດຂອງພະຍາດໂຄວິດ ອ່ານຂ່າວນີ້ຕື່ມ ເປັນພາສາອັງກິດ